PRIJEDLOG

Na osnovu člana IV.4.a) Ustava Bosne i Hercegovine, Parlamentarna skupština Bosne i Hercegovine, na \_. sjednici Predstavničkog doma, održanoj \_.\_.2018. godine i na \_. sjednici Doma naroda, održanoj \_.\_.2018. godine, usvojila je

**ZAKON O IZMJENAMA I DOPUNAMA IZBORNOG ZAKONA BOSNE I HERCEGOVINE**

Član 1.

U Izbornom zakonu Bosne i Hercegovine („Službeni glasnik BiH“, br. 23/01, 7/02, 9/02, 20/02, 25/02, 4/04, 20/04, 25/05, 52705, 65/05, 77/05, 11/06, 24/06, 32707, 33/08, 37/08, 32/10, 18/13, 7/14 i 31/16) u članu 1.1 a iza tačke 15) dodaju se nove tačke 16) i 17) koje glase:

„16) „Rano glasanje“ je, u smislu ovog Zakona, glasanje prije dana izbora birača koji imaju biračko pravo, a na dan izbora neće biti u mogućnosti glasati lično na svom biračkom mjestu“.

„17) „Javna sredstva“ u smislu ovog Zakona su skup prava izabranog ili imenovanog člana organa vlasti koja se isključivo koriste po osnovu funkcije koju obavlja.“

Član 2.

U članu 2.19 u stavu (3) dodaje se nova rečenica: "Općinska izborna komisija imenuje predsjednika i zamjenika predsjednika biračkog odbora iz evidencije o licima sa izbornim iskustvom, po posebnoj proceduri koju donosi Centralna izborna komisija BiH."

 U istom članu iza stava (3) dodaju se novi stavovi (4) i (5) glase:

 (4) Članove biračkog odbora i njihove zamjenike imenuje općinska izborna komisija na prijedlog političkih subjekata koji učestvuju u izborima u roku od 30 dana prije dana održavanja izbora.

 (5) Općinska izborna komisija je dužna javno, u elektronskoj i pismenoj formi, objaviti imena i prezimena predsjednika i zamjenika predsjednika biračkih odbora, a za članove biračkih odbora i njihove zamjenike imena, prezimena, te naziv političkog subjekta koji ih je predložio, a izborna komisija imenovala, najkasnije 15 dana prije dana održavanja izbora.“

Dosadašnji stavovi od (4) do (17) postaju stavovi od (6) do (19).

U dosadašnjem stavu (9) koji postaje stav (11) riječi „iz stava (8)“ mijenjaju se riječima „iz stava (10)“.

U dosadašnjem stavu (11) koji postaje stav (13) riječi „iz stava (10)“ mijenjaju se riječima „iz stava (12)“.

Član 3.

U članu 4.19 u stavu (5) dodaje se nova rečenica koja glasi: „Kandidati ne mogu mijenjati izjašnjenje o pripadnosti konstitutivnom narodu ili grupi ostalih u tri uzastopna izborna ciklusa“.

Član 4.

U članu 5.10 riječi „glasačkim listićem“ zamjenjuju se riječima: „ručno na glasačkom listiću ili elektronski.“

Član 5.

U članu 7.2. dodaje se novi stav (4) koji glasi: "Izabrani član organa vlasti, odnosno nosilac javne funkcije ne može koristiti javna sredstva za svoju i promociju stranke kojoj pripada."

Član 6.

U članu 19.8. iza stava (2) dodaje se novi stav (3) koji glasi: "Za povrede iz stava (1) tačka a), l), m), n), o), p), r), s), t) i u) ovog člana odgovoran je politički subjekt u ime kojeg je imenovan član biračkog odbora, te će se kazniti novčanom kaznom u iznosu od 1.000,00 do 3.000,00 KM.“

Član 7.

Ovaj zakon stupa na snagu osmog dana od dana objavljivanja u „Službenom glasniku BiH“.

 Predsjedavajući Predsjedavajući

 Predstavničkog doma Doma naroda

Parlamentarne skupštine BiH Parlamentarne skupštine BiH

**O B R A Z L O Ž E N J E**

**I USTAVNI OSNOV**

Ustavni osnov za usvajanje Prijedloga zakona o izmjenama i dopunama Izbornog zakona Bosne i Hercegovine, sadržan je odredbi IV.4.a) Ustava BiH po kojem je Parlamentarna skupština BiH nadležna za donošenje zakona koji su potrebni za provođenje odluka Predsjedništva BiH ili za izvršenje funkcija Parlamentarne skupštine BiH, prema Ustavu BiH.

**II RAZLOZI ZA DONOŠENJE ZAKONA**

Razlozi za donošenje ovog zakona su unapređenje izbornog procesa u cjelini kroz izmjene koje se odnose na uvođenje „ranog glasanja“ za birače koji imaju biračko pravo, a koji na dan izbora nisu u mogućnosti glasati lično na svom biračkom mjestu; proceduru izbora predsjednika, članova biračkih odbora i njihovih zamjenika; sprečavanje zloupotrebe nacionalnog izjašnjavanja u izbornom procesu; stvaranje pretpostavki u zakonu za uvođenje elektronskog glasanja ili drugih oblika novih tehnologija u izborni proces; sprečavanje zloupotreba u korištenju javnih sredstava u svrhu promocije političkih subjekata; utvrđivanje odgovornosti i sankcionisanje političkih subjekata za radnje članova biračkih odbora na biračkim mjestima za koje se utvrdi da su u suprotnosti sa odredbama Izbornog zakona BiH. Svim predloženim izmjenama nastoje se otkloniti manjkavosti u izbornom procesu koje su prepoznate tokom održavanja izbora i na koje su u svojim izvještajima ukazivale organizacije koje se bave praćenjem izbornog procesa, kao i stvoriti pretpostavke za unapređenje izbornog procesa u tehnološkom smislu.

**III PRINCIPI NA KOJIMA JE ZAKON ZASNOVAN**

Osnovni princip na kojem počiva ovaj zakon je povećanje transparantnosti u izbornom procesu, unapređenje izbornog procesa, te osiguranje održavanja fer i poštenih izbora.

**IV OBRAZLOŽENJE PREDLOŽENIH RJEŠENJA**

**Član 1.** Predloženom dopunom člana 1.1a Izbornog zakona BiH kroz tačku 16) uvodi se mogućnost „ranog glasanja“ za sve one birače unutar BiH koji imaju biračko pravo, ali na dan izbora neće biti u mogućnosti glasati lično na svom biračkom mjestu. Provedbenim aktom Centralne izborne komisije BiH jasno će se propisati uslovi i procedure koje ovi birači moraju ispuniti kako bi pristupili ovom obliku glasanja. Uvođenje „ranog glasanja“ doprinijelo bi povećanju izlaznosti glasača na izbore, te omogućilo glasanje onim grupama birača koji da bi glasali moraju putovati u mjesta prebivališta što ih često sprečava zbog finansija, obaveza ili slično (npr. studentska populacija). Predložena tačka 17) u Izborni zakon BiH uvodi pojam „javna sredstva“ koja ranije nisu pominjana u Zakonu niti definisana istim.

**Član 2.** Ovim članom predlaže se umanjenje političkog uticaja na izbornu administraciju i rad biračkih odbora kroz uvođenje posebne procedure izbora predsjednika i zamjenika predsjednika biračkih odbora, što će doprinijeti profesionalnijem radu i većoj odgovornosti biračkih odbora. Također se predlaže povećanje transparentnosti izbornog procesa kroz javno objavljivanje imena i prezimena predsjednika i članova biračkih odbora, te imena, prezimena i naziva političkog subjekta koji ih je predložio za članove i zamjenike članova biračkih odbora, na koji način će se spriječiti razmjena mjesta i potencijalna trgovina mjestima u biračkim odborima između političkih subjekata.

**Član 3.** Predložena dopuna ima za cilj sprečavanje zloupotrebe nacionalnog izjašnjavanja kandidata. Uvažavajući da je svačije pravo da se izjasni kako želi, kao i da to izjašnjenje iz ličnih razloga i promijeni, ovom odredbom želi se spriječiti prozivoljno mijenjanje nacionalnog izjašnjenja, kroz tri izborna ciklusa, zarad ostvarivanja određenih mogućnosti koje kandidat može imati samo iz razloga nacionalne pripadnosti.

**Član 4.** Predloženom dopunom člana 5.10 Izbornog zakona BiH stvara se pretpostavkauvođenju novih tehnologija u proces glasanja.

**Član 5.** Predložena dopuna člana 7.2 ima za cilj unaprijediti pravila ponašanja u izbornoj kampanji u segmentu koji se odnosi na sprečavanje zloupotrebe korištenja javnih sredstava, odnosno javnih resursa u cjelini. Venecijanska komisija definiše zloupotrebu javnih resursa kao„nezakonito ponašanje državnih službenika, kandidata i stranaka na vlasti koji koriste svoj položaj i veze u institucijama vlasti kako bi uticali na ishod izbora“ Komisija dalje definiše institucionalne resurse kao „ljudske, finansijske, materijalne, u naturi i druge nematerijalne resurse koje koriste nosioci vlasti i državni službenici tokom izbora, a koji proističu iz kontrole nad zaposlenima u javnom sektoru, raspodjelom finansija, pristupom javnim ustanovama, kao i resurse u vidu povlaštenog položaja ili prisustva u javnosti proistekle iz njihove pozicije izabranog ili imenovanog zvaničnika, a koji se mogu pretvoriti u političku promociju ili drugu vrstu podrške“.

**Član 6.** Predloženom dopunom člana 19.8 želi se uvesti odgovornost političkog subjekta za radnje članova biračkih odbora na biračkom mjestu koji dolaze ispred političkih subjekata. Obzirom da politički subjekti nominuju lica koja će obavljati radnje na biračkim mjestima u skladu sa Izbornim zakonom BiH, nužno je osigurati da se, ukoliko dođe do utvrđivanja individualne odgovornosti članova biračkih odbora za kršenje odredbi Izbornog zakona BiH, omogući i postupak utvrđivanja odgovornosti političkog subjekta za radnje koje je izvršio/la njegov predloženi član/ica biračkog odbora, te isti sankcioniše ukoliko se utvrdi odgovornost. Postojanje ovakve mogućnosti bi krajnje uozbiljilo proces nominovanja lica za rad u biračklim odborima, te djelovalo preventivno u smislu povećanja stepena odgovornosti i postojanja sankcija za učinjene nepravilnosti, nemar ili druge ozbiljne povrede Izbornog zakona BiH.

**V FINANSIJSKA SREDSTVA POTREBNA ZA PROVOĐENJE ZAKONA**

Za provođenje ovog zakona nisu potrebna dodatna finansijska sredstva u Budžetu institucija BiH.